
39“Maar daar is 'n gebruik vir julle dat ek vir julle een persoon vrylaat gedurende die Pasga. Wil julle hê dat ek vir julle die koning van die Jode vrylaat?” 40Hulle het toe weer geskreeu: “Beslis nie vir hom nie, maar vir Barabbas!” Barabbas was 'n misdadiger. 191Toe het Pilatus Jesus geneem en Hom laat gesel. 2Die soldate het 'n kroon van doringtakkies gevleg en dit op sy kop gesit. Hulle het ook 'n purperrooi mantel vir Hom omgehang en 3na Hom gegaan en aangehou sê: “Gegroet, koning van die Jode!” En hulle het Hom herhaaldelik geklap. 4Pilatus het weer uitgekom na buite en vir hulle gesê: “Kyk, ek bring hom vir julle na buite, sodat julle kan weet dat ek geen skuld in hom vind nie.” 5Jesus het uitgekom na buite, met die doringkroon op sy kop en met die purperrooi mantel om. Pilatus sê toe vir hulle: “Kyk, die mens!” 6Toe die leierpriesters en die tempelwagte Hom sien, het hulle geskreeu: “Kruisig, kruisig!” Pilatus het vir hulle gesê: “Vat julle hom en kruisig hom, want ek vind geen skuld in hom nie.” 7Die Jode antwoord hom toe: “Ons het 'n wet, en volgens dié wet moet hy sterf, omdat hy homself Seun van God gemaak het.” 8Toe Pilatus hierdie woorde hoor, het hy nog meer beangs geword. 9Hy het die pretorium weer binnegegaan en vir Jesus gesê: “Van waar is u?” Jesus het hom egter nie 'n antwoord gegee nie. 10Pilatus sê toe vir Hom: “Praat u nie met my nie? Weet u nie dat ek volmag het om u vry te laat, maar ook volmag om u te laat kruisig nie?” 11Jesus het hom geantwoord: “U sou geen volmag oor My gehad het as dit nie van bo aan u gegee is nie. Daarom is hy wat My aan u oorgelewer het, aan 'n groter sonde skuldig.” 12Van dié oomblik af het Pilatus aanhoudend probeer om Hom vry te laat, maar die Jode het geskreeu: “As u hierdie man vrylaat, is u nie 'n vriend van die keiser nie. Elkeen wat homself koning maak, verset hom teen die keiser.” 13Toe Pilatus hierdie woorde hoor, het hy Jesus na buite gebring, en op die regbank gaan sit op die plek wat Klipplaveisel genoem word – in Hebreeus Gabbata. 14Dit was die Voorbereidingsdag vir die Pasga,ongeveer die sesde uur. Toe sê Pilatus vir die Jode: “Kyk, daar is julle koning!” 15Hulle het egter geskreeu: “Weg, weg met hom! Kruisig hom!” Pilatus sê vir hulle: “Moet ek julle koning kruisig?” Die leierpriesters het geantwoord: “Ons het nie 'n koning nie, slegs die keiser.” 16Toe lewer hy Hom aan hulle uit om gekruisig te word. En hulle het Jesus weggelei. 17Jesus het self die kruis gedra, en het uitgegaan na die sogenaamde ‘Kopbeenplek’, in Hebreeus Golgota genoem. 18Daar het hulle Hom gekruisig, en saam met Hom twee ander, een aan elke kant, met Jesus in die middel. 19Pilatus het ook 'n kennisgewing laat skryf en dit aan die kruis vasgeheg. Daarop het geskryf gestaan: “Jesus, die Nasarener, die koning van die Jode.” 20Baie van die Jode het hierdie kennisgewing gelees, omdat die plek waar Jesus gekruisig is, naby die stad geleë was. Dit was geskryf in Hebreeus, Latyn en Grieks. 21Die leierpriesters van die Jode sê toe vir Pilatus: “Moenie skryf, ‘Die koning van die Jode’ nie, maar dat daardie man gesê het, ‘Ek is koning van die Jode.’ ” 22Pilatus het geantwoord: “Wat ek geskryf het, het ek geskryf.” 23Toe die soldate Jesus gekruisig het, het hulle sy bokleed geneem en dit in vier dele verdeel, vir elke soldaat 'n deel, en so ook sy onderkleed. Maar die onderkleed was naatloos, van bo tot onder aaneen geweef. 24Hulle sê toe vir mekaar, “Laat ons dit nie skeur nie, maar loot wie dit moet kry,” sodat die Skrif vervul sou word wat sê: “Hulle het my boklere onder mekaar gedeel en oor my klere het hulle die lot gewerp.” Dit is wat die soldate toe gedoen het. 25By die kruis van Jesus het sy moeder en sy moeder se suster en Maria, die vrou van Klopas, en ook Maria Magdalena gestaan. 26Toe Jesus sy moeder sien, asook die dissipel vir wie Hy lief was, wat by haar staan, sê Hy vir sy moeder: “Vrou, kyk, daar is u seun!” 27Daarna sê Hy vir die dissipel: “Kyk, daar is jou moeder!” En van daardie oomblik af het die dissipel haar in sy huis geneem. 28Hierna het Jesus, omdat Hy geweet het dat alles reeds volbring is, en sodat die Skrif vervul sou word, gesê: “Ek is dors.” 29Daar het 'n kruik vol suur wyn gestaan. Hulle sit toe 'n spons vol suur wyn op 'n marjoleintak en bring dit na sy mond. 30Toe Jesus die suur wyn geneem het, sê Hy: “Dit is volbring!” En Hy het sy kop vooroor gebuig en sy gees oorgegee. 31Aangesien dit die Voorbereidingsdag was, en sodat die liggame nie aan die kruis sou bly op die Sabbat nie – want daardie Sabbat was 'n belangrike dag – het die Jode vir Pilatus gevra dat die bene gebreek en die liggame verwyder moet word. 32Die soldate het toe gekom en die eerste een se bene gebreek, en ook dié van die ander een wat saam met Jesus gekruisig is. 33Maar toe hulle by Jesus kom en sien dat Hy reeds dood was, het hulle nie sy bene gebreek nie. 34Een van die soldate het egter met 'n spies in Jesus se sy gesteek, en onmiddellik het daar bloed en water uitgekom. 35Hy wat dit gesien het, het daarvan getuig, en sy getuienis is waar. Hy weet dat hy die waarheid praat, sodat ook julle tot geloof kan kom. 36Want hierdie dinge het plaasgevind sodat die Skrif vervul sou word: “Geen been van Hom sal gebreek word nie.” 37En 'n ander Skrifdeel sê weer: “Hulle sal Hom sien vir wie hulle deurboor het.” 38Hierna het Josef van Arimatea, wat uit vrees vir die Jode in die geheim 'n dissipel van Jesus was, Pilatus gaan vra of hy die liggaam van Jesus mag wegneem. Pilatus het dit toegestaan. Josef het toe gegaan en sy liggaam weggeneem. 39Nikodemus, wat voorheen gedurende die nag na Jesus gegaan het, het ook gekom en 'n mengsel van ongeveer 'n honderd litra mirre en adelhout gebring. 40Hulle het toe Jesus se liggaam geneem en dit saam met geurige speserye in linnedoeke toegedraai, soos dit die Jode se gebruik is by 'n begrafnis. 41By die plek waar Hy gekruisig is, was daar 'n tuin, en in die tuin 'n nuwe graf waarin niemand nog ooit neergelê is nie. 42Daar het hulle Jesus toe neergelê, omdat dit die Voorbereidingsdag van die Jode was, en aangesien die graf daar naby was.
Dit is noodsaaklik om die wyse waarop die verskillende Evangelies tydsaanduidings gebruik, van mekaar te onderskei.
Johannes gebruik waarskynlik die Romeinse stelsel om na die ure te verwys, soos hy dit op ander plekke ook doen (Joh 1:39; 4:6). Die Romeine het die “burgerlike” ure getel vanaf middernag tot middernag soos ons dit bv by Gaius Plinius Secundus in sy Natural History uit die 1ste eeu lees en natuurlik vandag self gebruik. Wanneer Johannes dus hier praat van die “sesde uur” (Joh 19:14) praat hy van 06:00 die Vrydagoggend. 
‘n Mens moet dit onderskei van die ander drie Evangelies wat die Joodse stelsel gebruik het om na die ure te verwys. Hulle het die ure getel van die oggend 06:00 af. In Markus 15:25 verwys Markus na die “derde uur” as die tydstip van die kruisiging, dws 09:00 die Vrydagoggend. In Lukas 23:44, Markus 15:33 en Matteus 27:45 gebruik hulle almal ook die Joodse manier waar hulle van die duisternis praat wat op die “sesde uur” oor die aarde gekom het, dws 12:00 die Vrydagmiddag. Lees hier vir meer inligting.
Pilatus se onderhandeling met die leiers slaag nie, en hy lewer Jesus oor om gekruisig te word
18:39-40 Pilatus sit sy gesprek met die Jode voort om te kyk of hy nie die saak kan beredder nie. Hy vind nie skuld in Jesus nie, maar die Jode wil nie die aftog blaas nie. Hy neem sy toevlug tot ‘n gebruik van die Jode dat hy vir hulle een persoon tydens die Pasga loslaat, ‘n gebruik wat hy geëer het, en nou wil gebruik om hierdie koning van die Jode los te laat. ‘n Mens sou natuurlik kon argumenteer dat dit nie regtig ‘n ernstige poging was nie, want hy kon die moordlus in hulle oë sien. Die strategie werk egter glad nie, want hulle het almal het teen Jesus gekies vir die rower Barabbas (‘n rebel volgens Lukas en Markus).
19:1 Pilatus probeer ‘n verdere strategiese proses om simpatie vir Jesus op te wek deur Hom te laat gésel. Die géseling was met ’n sweep wat uit ’n klomp rieme bestaan het, waaraan stukkies been en metaal vasgewerk is. Reg deur dit alles probeer Jesus die straf wat hulle uitdeel nie keer nie soos dit ook van die Lydende Messias voorspel is (Jes 50:6).
19:2-3 Op die koop toe sit die soldate ‘n doringkroon op sy kop, trek ‘n pers “koninklike” mantel vir Hom aan en verneder Hom met hulle spottende gegroet. Hulle wys hulle totale minagting vir die “koning van die Jode” deur Hom herhaaldelik te klap.
19:4-5 Ná die uitmergelende géseling en gespot, het Pilatus Jesus buitentoe geneem na die Jode – geklee in die pers mantel en met die doringkroon op sy kop – en weereens verklaar dat hy geen skuld in Jesus vind nie. Sy stelling: “Kyk die mens”, is dubbeld ironies. Die eerste ironie is dat hy Jesus se swakheid uitwys aan die Jode met die doel om hulle van hulle moorddadigheid te laat afsien. Die tweede ironie is dat Jesus se swakheid eintlik sy krag verberg, want dit is juis deur die dood wat vir Hom wag wat die oorwinning gaan haal.
19:6 Die Jode word egter meegevoer deur hulle bloeddorstigheid en skreeu dat Jesus gekruisig moet word waarop Pilatus Hom aan hulle oorhandig daarvoor, hoewel hy geen skuld in Hom kry nie. 
Let op dat Jesus kies om nie Pilatus se onskuldigbevinding en duidelike ongemaklikheid met die situasie uit te buit tot sy voordeel nie. Die uitlewering van ’n onskuldige Jesus aan die Jode is immers ’n massiewe verkragting van die Romeinse regstelsel. Jesus staan dus nie die boosheid van die Jode en die wispelturigheid van Pilatus teë nie en gee Hom oor aan die wil van God vir sy lewe.
19:7 Die Jode antwoord Pilatus egter dat hulle wel ‘n wet het wat eis dat Jesus moet sterf, omdat Hy Homself op lasterlike wyse voorgedoen het as Seun van God (Lev 24:16). Maar, hulle weet dat hulle nie die doodstraf mag uitvoer nie, omdat dit net die Romeinse regering is wat daardie reg het. 
19:8 Pilatus besef dat hy met ‘n godsdienstige opstand kan sit as hy nie Joodse leiers se sensitiwiteit rondom die gewaande oortreding van die wet in ag neem nie. Dit het sy vrees vergroot, want hy het uit opsies uitgehardloop om die situasie te ontlont. As hy Jesus onskuldig bevind, kon daar ‘n opstand kom van die Joodse leiers. Dit sou sleg reflekteer op sy vermoë om Judea te regeer.
19:9 Pilatus het daarom weer binnekant met Jesus gaan gesels om ‘n bietjie meer oor sy agtergrond agter te kom. Jesus het egter niks op dié vrae geantwoord nie.
 19:10 Pilatus wil Jesus egter met alle mag dwing om met hom te praat en herinner Hom daaraan dat sy lewe in Pilatus se hande is. Pilatus kan Hom loslaat of laat kruisig.
19:11 Jesus antwoord hierdie stelling van Pilatus deur hom te wys daarop dat hy net daardie mag het, omdat dit van bo, van God af, vir hom gegee is. En dan spreek Hy tog die situasie aan deur die groter skuld van die Joodse leiers in die verhoor uit te wys, maar weereens sonder om Hom te probeer uitdraai uit die verhoor.
19:12 Die waarheid wat Jesus aan Pilatus oor ware mag verkondig het, het Pilatus oortuig om nog ‘n laaste keer te probeer om Jesus los te laat, maar verniet. Die Jode het eenvoudig op hom begin skreeu en die politieke gevolge vir Pilatus uitgestippel as hy nie optree teen iemand wat hom as ‘n koning voordoen nie. Hy sal dan nie as ‘n vriend van die keiser bekendstaan nie, maar as ‘n verraaier wat nie die keiser se belange op die hart dra nie.
19:13 Pilatus bring toe vir Jesus buitentoe na die Joodse leiers. Hy het gaan sit op die regterstoel op ‘n plek daar wat Gabbata (Hebreeus) genoem is. Dit beteken Klipplaveisel. Jesus se verdere lydensweg sou van Gabbata na Golgota strek.
19:14 Johannes herinner ons aan die feit dat hierdie bespotting van geregtigheid gebeur terwyl daar voorbereiding gedoen word vir die viering van die Pasga (vgl Joh 18:28) – veral vir die sabbat wat daardie aand ‘n aanvang sou neem. Die uitspraak het “ongeveer” (hōs) die sesde uur gebeur, dws 06:00 volgens die Romeinse tydsaanduiding. Die “ongeveer” is belangrik, want Johannes laat ‘n speling vir alles wat hier gebeur het. Hy het immers nie ‘n horlosie gedra nie.
In soortgelyke taal as vroeër sê Pilatus vir die Jode: “Kyk, julle koning!” (vgl Joh 19:5: “Kyk, die mens”)
19:15-16 Weereens skreeu hulle dat Jesus weggevat moet word en gekruisig moet word. Pilatus het nog ‘n laaste keer probeer om hulle te laat besef wat hulle doen, maar die leierpriesters het geantwoord dat hulle geen koning het behalwe die keiser nie. Daarom het Pilatus Jesus aan hulle oorgegee dat Hy gekruisig kon word.
Boodskap en betekenis
Pilatus se oordeel laat hom liederlik in die steek. Hy wil nie moeilikheid van die Jode af hê nie, wat die gramskap van Rome sou kon ontlok, en kies om hulle tevrede te probeer stel, deur hulle ’n keuse tussen Barabbas, ’n bewese misdadiger, en Jesus te gee. Hy meen dat hy ’n uitweg vir homself gekry het uit die dilemma met hierdie troefkaart. Pilatus se keuse boemerang egter lelik deurdat die Jode kies om Barabbas los te laat word en nie Jesus nie. Dit beteken dat die tafel gedek is vir die kruisiging. Die Jode se keuse vir Jesus bevestig egter ook hulle eie misdadigheid.
Wat ’n mens egter raaksien tussen die weifelende maar ook strategiese Pilatus (sy poging tot amnestie vir Jesus asook die lyfstraf waarmee hy hulle simpatie met Jesus probeer ontlok het) en die moorddadige skynheilige Jode, is ’n kalm roepingsbewuste Jesus wat die rol wat God Hom gegee het, tot die einde toe speel. Dít is waarvoor Hy na die wêreld gekom het – om sy lewe te gee vir sy skape, dié wat in Hom glo – en dít is waarvoor Hy Homself nou oorgee. Let op, Hy wys Pilatus (en voor dit ook die Jode) op die betekenis van wat hulle doen, maar Hy keer hulle nie om hulle planne en keuses uit te voer nie. Iets wat ons ook in ons eie uitdagende situasies kan beproef.
Watter ironie. Die Jode, die verbondsvolk van die Koning van die wêreld, wat die keiser bó Hom kies, en boonop sorg dat Hy sterwe. En daarmee voltrek die Jode ook die oordeel oor hulleself, want hulle verwerp dié Een wat vir hulle die lewe kon gee (soos Israel destyds in Samuel se tyd ook God as Koning verwerp het – 1 Sam 8:7).
Pilatus wys ook vir ons hoe jy dieper en dieper in die moeilikheid insak as jy eers begin om mense ter wille te wees. In plaas daarvan om die regte ding te doen, om ‘n onskuldige man los te laat, probeer Pilatus verskillende partye gelukkig hou. Dit kan nooit op iets goeds uitloop nie.
Jesus daarenteen wys vir ons hoe ‘n mens jou kalmte in ‘n baie uitdagende situasie kan behou deur die fundamentele waarhede van God in gedagte te hou. Net God het ware mag. Dit is met Hom wat alle leiers rekening moet hou. Pilatus, Herodes en die Joodse leiers. En wat hier gebeur, is iets wat God toelaat. Daarom kan Jesus volhard op sy lydensweg. 
Jesus word gekruisig die Vrydagoggend 09:00
In Markus 15:25 verwys Markus na die derde uur as die tydstip van die kruisiging, dws 09:00 die Vrydagoggend. Hy gebruik die Joodse manier van die ure tel.
19:17-18 Die soldate bring Jesus kruis en al na die Plek van die Skedel (Golgota) waar hulle Hom in die middel van twee ander kruisig. 
19:19-22 Ironies genoeg verklaar die opskrif oor Jesus presies wie Hy in werklikheid is, al het Pilatus min daarvan besef en het die Jode in opstand daaroor gekom: “Jesus, die Nasarener, die koning van die Jode.” Dit was in drie tale geskryf sodat almal dit kon lees, Hebreeus, Latyn en Grieks. Die Jode het die bewoording probeer verander dat Jesus net voorgegee het dat Hy die koning van die Jode is, maar Pilatus het botweg geweier om enigiets te verander aan wat hy geskryf het.
19:23-24 Die vier soldate se verdeling van sy klere word deur Johannes as vervulling van Ps 22:19 beskou, ’n Psalm waarin ’n hele paar Messiaanse betekenisse gehoor kan word. Hulle het sy bo-kleed in vier dele verdeel, ‘n stuk vir elke soldaat, maar vir die onderkleed as ‘n eenheid geloot, omdat dit naatloos was. 
19:25-27 Jesus se enigste ondersteuning by die kruis was vier vroue asook Johannes. Hulle was 1) Maria, Jesus se ma, 2) haar suster (waarskynlik Salomé – Mark 15:40), 3) Maria, die vrou van Klopas (sommige dink dit is dieselfde persoon as Kleopas waarvan ons in Luk 24 lees, maar omdat hierdie Maria ook by die graf by is, en Kleopas noem dat die getuienis “hulle” ontstel het, is dit onwaarskynlik), en 4) Maria Magdalena (van Magdala), dié een wat die voorreg sou hê om die eerste die leë graf te beleef (Joh 20).
Let op in hoe ’n kontras Johannes Jesus teenoor Pilatus plaas. Pilatus het uit vrees opgetree en Jesus onskuldig laat sterwe. Jesus het uit liefde opgetree en hier in sy sterwensuur nog ’n liefdesdaad vir sy ma verrig, deur haar aan Johannes toe te vertrou – die eerste kruiswoord waarvan Johannes ons vertel, en waarskynlik die derde die dag: "Vrou, daar is jou seun" en: "Daar is jou moeder".
Boodskap en betekenis
Die reis van Gabbata na Golgota begin. Dit is ’n reis vanaf Pilatus se regsverydeling, ter wille van sy eie lewe, na Jesus se reddingsdaad, ter wille van ander se lewe. Die een kies om sy lewe te behou, en sal dit verloor. Die Ander kies om sy lewe te gee, en sal dit uiteindelik behou.
Jesus sterf die Vrydagmiddag 15:00
19:28 Dit bly moeilik om oor Jesus se dood te skrywe – al besef ’n mens dat Hy dit gekies het, dat God Hom daarvoor gestuur het, en dat dit die lewe vir my en duisende ander beteken het. Die twee ekstra kruiswoorde wat Johannes beskryf, vat egter vir my op pynlik-inspirerende wyse vas wat hier gebeur. 
Met die vyfde kruiswoord besef ‘n mens dat Jesus volledig mens is soos ons. Hy ervaar pyn en lyding presies soos wat ek dit doen. Maar, Hy is ‘n volmaakte mens, want selfs in sy dors kan Hy dit verbind met wat in die Skrif gesê is, sodat dit ook in sy lewe waar kan word. Hy gebruik dus ‘n aanhaling uit Ps 69:22 (sowel as uit Ps 22:15-16) in ‘n Messiaanse betekenis. Ten spyte van sy dors volhard Hy onwrikbaar op die lydenspad. Hy is werklik die Seun van die mens – volmaak in elke opsig – sowel as die Seun van God.
19:29-30 Daar was ‘n kan vol suur wyn – die algemene drinkwyn van die massas van daardie tyd. Hulle het ‘n spons vol suur wyn op ‘n hisoptak gesit en na sy mond gebruik. Met dié stukkie genade het Hy sy sesde kruiswoord uitgeroep: “Dit is afgehandel.” (tetelestai; vgl Johannes se opmerking vroeër dat Jesus sy mense tot die einde toe liefgehad het. Hy gebruik vergelykbare terme: eis telos – Joh 13:1) Hy het sy kop gebuig en sy gees aan God oorgegee (soos Lukas dit dan ook as sewende kruiswoord weergee – Luk 23:46).
Met hierdie laaste woorde voltooi Jesus sy missie en lewensroeping. Hy het die wenstreep behaal en die geloof behou.
Boodskap en betekenis
Jesus het moontlik nog woorde aan die kruis geuiter. Hier is egter die sewe kruiswoorde wat ons in die Skrif kry in hulle waarskynlike volgorde. Gebruik dit vandag om ná te dink oor die betekenis van sy kruisdood vir jou lewe.
1. "Vader, vergewe hulle, want hulle weet nie wat hulle doen nie." – Lukas 23:34.
2. "Amen, Ek sê vir jou, vandag sal jy saam met My in die paradys wees" – Lukas 23:43.
3. "Daar is u seun" ... "Daar is jou moeder" – Johannes 19:25-27.
4. "`Eloï (Eli), Eloï (Eli), lema sabagtani?' Dit is: My God, my God, waarom het U My verlaat?" – Markus 15:34; Matteus 27:46.
5. "Ek is dors." – Johannes 19:28.
6. "Dit is afgehandel (volbring)!" – Johannes 19:30.
7. "Vader, in u hande gee Ek my gees oor" – Lukas 23:46.
Die bloed en water uit Jesus se sy bewys dat Hy regtig dood is
19:31 Die Jode het na Pilatus toe gegaan en gevra dat die misdadigers aan die kruis se bene gebreek kon word, sodat hulle vinniger kon doodgaan (“weggeneem mag word”). Die gebruik was om as gekruisigdes te lank bly lewe, hulle bene te breek om die dood te verhaas. Anders kon hulle vir ’n paar dae lank so lank as moontlik probeer regop staan om die dreigende versmoring (long- en hartversaking), as hulle aan hulle arms sou hang, te vermy.
Die eintlik rede was egter dat hulle wou voorberei vir die Sabbatdag wat binnekort om 18:00 sou begin. Dit was ‘n belangrike Sabbat, die Sabbat in die Paasweek. Die ongevoeligheid van die Joodse leiers val ‘n mens op. Hulle is meer bekommerd oor hulle deelname aan die paasmaaltyd as oor die Een wat hier die Paasmaaltyd word vir almal wat in Hom glo.
19:32 Pilatus het dit goedgekeur en die soldate het die twee wat weerskante van Jesus gekruisig is se bene gebreek. Die dood sou spoedig intree. Daaruit lei ons af dat hulle ook Jode was.
19:33-34 Toe hulle egter by Jesus kom, het hulle gesien dat dit nie nodig was nie, omdat Hy Homself aan die kruisdood oorgegee het en reeds dood was. Hulle het wel met ‘n spies in sy sy gesteek. Toe daar dadelik bloed en water uitkom – die bloed skei van die serum met sterfte – het hulle geweet dat Hy werklik dood was.
19:35-37 Johannes bevestig dat hy dit self waargeneem het in woorde wat hy sal herhaal aan die einde van sy Evangelie dat hy dié dinge neergeskryf het dat ons kan glo (Joh 20:31). Hy verbind die optrede van die soldate aan die talle plekke in die OT waar sprake is van die paaslam se bene wat nie gebreek is nie (Eks 12:46; Num 9:12) wat Dawid op die “regverdige” van toepassing maak (Ps 34:21). 
Johannes beskou die steek in die sy ook as ‘n vervulling van Sagaria 12:10 wat van die “deurboring” van die Messias praat, soos die soldate dit inderdaad uitgevoer het: “Maar oor die huis van Dawid en oor die inwoners van Jerusalem sal Ek uitgiet die Gees van genade en smekinge; en hulle sal opsien na My vir wie hulle deurboor het, en hulle sal oor Hom rouklaag soos ’n mens rouklaag oor ’n enigste seun en bitterlik oor Hom ween soos ’n mens bitterlik ween oor ’n eersgebore kind.”
Daarmee lê Johannes ook ‘n verband tussen die vloei van die bloed en die verlossing wat dit vir die mensdom bring. Soos Sagaria 13:1 net in die volgende hoofstuk dit sê: “In dié dag sal daar ’n geopende fontein wees vir die huis van Dawid en vir die inwoners van Jerusalem teen sonde en onreinheid.”
Boodskap en betekenis
Die wyse waarop alles wat hier aan die kruis gebeur die vervulling is van profesieë wat lank gelede al gelewer is, val ‘n mens opnuut op. Elkeen van daardie vervullings onderstreep net die betekenis van Jesus se kruisdood. Hier is ‘n kort seleksie van tekste. Lees meer hier.
Jesus sterf 'n vernederende dood waarvoor jy eintlik die hele Psalm 22 sowel as Jesaja 53 kan lees om nog meer ooreenkomste te kry. Hier is ‘n kort lys van die vernaamste Skrifgedeeltes uit die OT wat met die kruisiging van Jesus vervul is:
1. Jesus word verraai deur ‘n vriend – Psalm 41:9 – Lukas 22:3-6.
2. Jesus word verkoop vir dertig silwerstukke – Sag 11:12 – Matteus 26:14-15.
3. Jesus is stil voor sy beskuldigers – Jesaja 53: 7 – Matteus 27:12-14.
4. Jesus is gegesel - Jesaja 53:5 - Markus 15:15.
5. Jesus is geslaan – Jesaja 52:14 – Matteus 27:26.
6. Jesus is gespot – Psalm 22:7-8; Matteus 27:31.
7. Jesus het nie teëgestribbel nie - Jesaja 50:6 - Johannes 19:1.
8. Jesus word verwerp as Koning soos God in Samuel se tyd - 1 Sam 8:7 - Johannes 19:15.
9. Jesus profeteer dat die Jode geoordeel sal word - Hos 10:8 - Johannes 19:28-30.
10. Jesus se hande en voete is deurboor – Psalm 22:16 – Matteus 27:31)
11. Jesus se klere word verdeel deur die soldate - Psalm 22:19 - Lukas 23:34.
12. Jesus het vir sy vervolgers gebid – Jesaja 53:12; Lukas 23:34.
13. Jesus word suur wyn aangebied - Psalm 69:21 - Lukas 23:36.
14. Jesus word onder die misdadigers gereken - Jesaja 53:12 - Luk 22:37.
15. Die duisternis is ‘n teken van God se oordeel soos talle kere teen die middel van die dag - Amos 8:9 - Lukas 23:44-45.
16. Jesus vertrou sy gees aan die Here toe - Psalm 31:6 - Lukas 23:46.
17. Jesus se bekendes het op 'n afstand gestaan - Psalm 88:9-10 - Lukas 23:49.
18. Jesus roep: "My God, My God, waarom het U my verlaat?"- Psalm 22:2 - Markus 15:34.
19. Jesus was dors - Psalm 69:22 - Johannes 19:28.
20. Jesus se bene is nie gebreek nie – Psalm 34:21 – Johannes 19:36.
21. Jesus sal deur almal erken word – Sag 12:10 – Johannes 19:37.
22. Jesus is in 'n ryk graf begrawe – Jesaja 53: 9 – Matteus 27: 57-60.
Jesus word begrawe teen 18:00 die Vrydagaand
19:38-39 Josef van Arimatea en Nikodemus, die twee geheime dissipels van Jesus, raak betrokke by Jesus in sy dood. Hulle verklaar daarmee openlik dat hulle lojaliteit aan Jesus nou groter is as hulle vrees vir die Jode. Josef vra vir Pilatus vir Jesus se liggaam en neem dit in ontvangs. Nikodemus, die nagdissipel, bring ‘n mengsel vir die behandeling daarvan, ‘n dertig liter mengsel van mirre en aalwyn. Mirre was ‘n geskenk by Jesus se geboorte (Matt 2:11). Nou is mirre ‘n geskenk by sy dood.
19:40-42 Die twee dissipels berei daarmee Jesus se liggaam voor vir die begrafnis volgens die Joodse gebruike deur sy liggaam met linnedoeke toe te bind saam met duur geurmiddels. Johannes meld dat die nuwe graf (van Josef) in ‘n tuin (Getsemane?) naby Golgota was. Die aanvang van die Sabbatdag dra dus by daartoe dat Josef hierdie keuse kan maak, ‘n keuse wat hom vir altyd as ‘n dissipel van Jesus sou kenmerk.
Boodskap en betekenis
Ons het baie voorbeelde van helde wat volhard het met hulle opdragte of enduit volgehou het met ’n spesifieke lewenstaak. Maar daar is niemand wat meer gedoen het as Jesus nie, veral as ’n mens die blote vernedering van menswees vir God, en die afgryslike vernedering van ’n onskuldige kruisdood in ag neem.
‘n Klein stukkie genade word in sy dood aan Hom bewys deurdat Hy ‘n ordentlike begrafnis kry. Dat sy liggaam wat so verniel is deur die loop van daardie vreeslike dag met deernis en sorg hanteer word in sy dood. Sy vernedering deur die dag word opgevolg met ‘n stukkie eerbetoon die aand.
Maar, die hele heelal hou asem op vir wat nou gaan gebeur; sien met reikhalsende verlange uit na die opstanding wat die krag van God se koninkryk eksponensieel aan die brand sou steek in hierdie sondige wêreld!

